Rász Lánúf az olajkitermelésben betöltött fontos szerepe miatt a 2011-es líbiai polgárháború során is harcok színhelye volt. A februárban Bengáziban kitört rendszerellenes zavargások gyorsan átterjedtek a városra és a felkelők március 4. és 5 között fennhatóságuk alá vonták a várost. Kadhafi seregei azonban a várostól 37 km-re nyugatra levő Bin Dzsávádnál vereséget mértek a lázadó seregre és ellentámadásba lendülve március 12-re visszafoglalták Rász Lánúfot is. A frontvonal végül megállapodott a várostól mintegy 80 km-re keletre, Brega és Adzsdábija közt, innen csak augusztus folyamán mozdult el, a felkelők javára. A lázadó csapatok végül a NATO légierő hathatós támogatásával augusztus 23-án foglalták el végérvényesen a települést, majd folytatták előrenyomulásukat Bin Dzsávád és Szurt fele.